Saariretki
Katsos, kun karit kiiltää
 ja meidän ruuhet vettä viiltää
     sillalla kahden taivaan,
 kun laine laitaan liplattaa!
     Henna, sun silmäs päilyy,
 kun limo keulan yli häilyy,
     sievästi soudat aivan.
 Kas, sorsa kaislaan sukeltaa
         pois perheineen;
     nyt päiväs kunniaksi
         ma laulun teen!
     Katsos, kun karit kiiltää
 ja myllyn siivet heloittaa,
     harjulta heloittaa!
 Toitotus...

     Suntio ruuhta johtaa
 ja mela molskii, lumpeet hohtaa,
     vilkuvi Sanna Heikkiin
 ja Joki-Tuomas Anniin päin.
     Tiirat ne luodon eestä
 nyt kirkuu, vaajat välkkyy veestä,
     päivässä lahna leikkii;
 ma kaukaa pienen mökin näin,
         siell’ yksinään
     vain asuu Kala-Aapo,
         jo talaan nään.
     Suntio ruuhta johtaa
 ja lippalakki varjostaa,
     silmää se varjostaa.
 Toitotus...

     Tyyntä, jos katson minne,
 jo puihin piilee kirkonrinne,
     luhdalta leppätorvi
 se kaiken karjan yhteen vie.
     Rantaan jo juoksi uuhet
 ja nienten taa käy maitoruuhet,
     kuuntele herkin korvin:
 on kaiku iltalaulun tie!
         Oi, Henna, oi,
     sun tähtes luonto loistaa
         ja leikamoi!
     Tyyntä, jos katson minne
 ja päivän kuva kimmaltaa,
     lahdesta kimmaltaa.
 Toitotus...

     Käännä jo rannan kautta,
 niin sivu soljuu tukkilautta,
     puomilta airot taipuu
 ja yli köyden ruuhi käy!
     Juo, juo nyt äyskäristä
 ja leilinsuuhun tappi pistä;
     mailleen nyt päivä vaipuu, –
 ei kirkkoristin kultaa näy!
         On ihanaa,
     kun lämmin rintaa liehtoo
         ja laulaa saa!
     Käännä jo rannan kautta,
 kun hieno tuulenhenki käy,
     väreissä tuuli käy!
 Toitotus...

     Ruuhell’ on reitti auki,
 taas puskee niinkuin vanha hauki
     piirissä kultajuomun,
 kun pilvisaaret viherjöi;
     tummuu jo siniverhot,
 ja veellä tanssii vesiperhot
     kiiltäissä kalansuomun.
 Kas, Aapo rantaan tulta löi,
         taas tuohta tuo,
 ja tervaskannot räiskyy
         ja loimun luo!
     Ruuhell’ on reitti auki
 ja meille nyökkää saarenpuut,
     koivut ja seljapuut.
 Toitotus...

     Airoille armahaiset
 ja hyvät mäkitupalaiset,
     väyläänsä Aapo näyttää
 ja kättä huitoo, minkä voi!
     Janne se kovin kolskaa,
 taas koittaa martinvapunpolskaa,
     sylkee ja kättä käyttää,
 jo pilli pienen äänen toi,
         nyt keulassaan
     hän puhkaa, polkee jalkaa
         niin innoissaan.
     Airoille armahaiset
 ja kukin tempoo tuhdollaan,
     tuimasti tuhdollaan!
 Toitotus...

     Suntio ohjas rantaan
 ja vene sinkui kauvas santaan,
     tulille nuori kansa,
 nyt meill’ on ilon lauvantai!
     Tervepä Aapo ukki,
 myös terve Aapon vanha pukki,
     kaikki on ennallansa,
 vain pukki uuden parran sai!
         Tuo kätes, noin
     sun, Henna, pilviin nostaa
         ma yksin voin!
     Suntio ohjas rantaan
 ja ruusun antoi Hennalle,
     neljälle Hennalle.
 Toitotus...